נשיא ארה"ב דונלד טראמפ הודיע אתמול (ב') שהרמן קיין, אחד משני המועמדים לדירקטוריון הבנק הפדרלי, הסיר את שמו מהמרוץ. המועמד השני של טראמפ לתפקיד מתמודד עם תלונות בנוגע ליחסו לנשים.
קיין, לשעבר מנכ"ל רשת פיצריות, החליט שלא להתמודד לתפקיד אחרי שצפו תלונות ישנות על הטרדות מיניות שגרמו לו לפרוש מהמרוץ לנשיאות ב-2012. פרישתו נרשמה על רקע ההתמודדות של טראמפ עם ביקורת בשל ניסיונו למנות את נאמניו לתפקידים בבנק הפדרלי ששמר על עצמאות לאורך ההיסטוריה.
כעת עובר הזרקור לאדם אחר שטראמפ אמר שהוא רוצה למנות לבנק הפדרלי, יועצו הכלכלי סטיבן מור, שמתמודד שוב עם טענות על יחסו המשפיל לנשים - כולל לאשתו, בטורים שכתב לכמה מגזינים. מור אמר שהטורים נכתבו בבדיחות, אבל הם מעלים שאלות על סקסיזם והטרדות, וייתכן שנושאים אלה יהיו חשובים יותר למועמדים של טראמפ מאשר שיעור הריבית או נושאים מוניטריים אחרים.
בטוריו שפורסמו בתחילת שנות ה-2000 במגזין השמרני "נשיונל ריוויו", שעליהם דווח לראשונה ב-CNN, הוא התלונן שנשים הן "כל כך קלות דעת", בגלל שאשתו לשעבר הצביעה לדמוקרטים אחרי שראתה פרסומת במהלך הקמפיין.
בטורים אחרים הוא אמר ששחקניות טניס "רוצות שכר שווה על עבודה נחותה יותר". הוא אמר גם שצריך לאסור כניסה של נשים לטורניר אליפות המכללות בכדורסל בארה"ב, אלא אם כן הן מושכות כמו בוני ברנסטיין, עיתונאית ספורט ברשת CBS "שצריכה ללבוש חולצה עם צווארון".
אחרי שתשומת הלב עברה אתמול למור, דמוקרטים וארגוני נשים אמרו שדבריו סקסיסטיים ומוכיחים שהוא לא מתאים לתפקיד. "הדיווחים על דבריו הסקסיסטיים של סטיבן מור על נשים בספורט מטרידים", אמרה חברת הקונגרס קרוליין בי. מלוני ממדינת ניו יורק, שעומדת בראש הוועדה הכלכלית המשותפת לבית הנבחרים ולסנאט.
גורם רפובליקאי בכיר בגבעת הקפיטול אמר שהשמרנים צריכים להמתין ולראות איך מועמדותו של מור תתקבל אצל הסנאטוריות ליסה מורקווסקי מאלסקה וסוזן קולינס ממיין - שתיהן רפובליקאיות שנחשבות לקולות מתנדנדים בהצבעה זו.